हिमपात के बाद जम्मू-श्रीनगर राष्ट्रीय राजमार्ग बंद  
कश्मीर घाटी को देश के अन्य हिस्सों से जोड़ने वाले जम्मू-श्रीनगर राष्ट्रीय राजमार्ग को भारी हिमपात और बारिश के बाद यातायात के लिए बंद कर दिया गया।
कश्मीर घाटी को देश के अन्य हिस्सों से जोड़ने वाले जम्मू-श्रीनगर राष्ट्रीय राजमार्ग को भारी हिमपात और बारिश के बाद यातायात के लिए बंद कर दिया गया। पुलिस ने कहा, जवाहर सुरंग, बनिहाल और पटनीटॉप के पास भारी बर्फबारी के कारण राजमार्ग को यातायात के लिए बंद कर दिया गया है।  राजमार्ग को गुरुवार को भी यातायात के लिए बंद किया गया था, जिसे कल खोल दिया गया था। उन्होंने कहा कि राजमार्ग के बंद होने के कारण कई जगहों पर 70 यात्री वाहन समेत 300 वाहन फंसे हुए हैं।  पुलिस ने कहा कि राजमार्ग से बर्फ साफ करने के लिए सीमा सड़क संगठन के कर्मचारी काम कर रहे हैं। उन्होंने कहा कि डेर की गली इलाके में भारी बारिश के कारण राजौरी-पुंछ राजमार्ग भी बंद कर दिया गया और बर्फ को साफ करने का प्रयास जारी है।